Szombati egri fórumán Szájer József EP-képviselő a Trónok harca amerikai sorozatból vett idézetet, amikor előadása végén, a nézői kérdésekre adott válaszokat. A politikus szerint ez nem így történt, kollégánk leírta, mi történt Egerben.

Szájer József egri lakossági fórumának eleje tizenkettő egy tucat volt: Soros-terv, menekültek, Brüsszel, nemzeti konzultáció. Aztán a kérdéseknél elhangzott többek között az, hogy Navracsics Tibornak igaza van, amikor azt mondta, az Európai Bizottság napirendjei között nem szerepel az, hogy Soros-terv. Majd Szájer – aki az utóbbi megjegyzéshez azért még hozzáfűzte, hogy a Soros-terv megvalósításán – azért dolgoznak Brüsszelben – elmondta: a tengerbe fulladt menekültek haláláért azok a felelősek, akik meghívták, és azzal hitegetették őket, hogy biztonságban át tudnak érni Európába. És itt fejtette ki hogy „Jön a Holtak serege, és el fog sodorni minden élőt. A kérdés az, hogy össze tudunk-e fogni ellenük.”

Szájer először egy másnapi fórumán a HírTV-nek cáfolt, azt mondta, „az ötödik fórumot tartom, és gyakorlatilag mindenhol elmondtam a véleményemet. Amit a mai napon a HVG ebben a kérdésben írt, és amit a számba adott, hazugság”. Később saját honlapján fejtette ki, mit gondol:

„A nyilvános fórumon három-négy másik sajtóorgánum is részt vett, egyik sem tudósított semmilyen hasonló elhangzott dologról. Az egri fórumon a Trónok Harca című amerikai filmre annak kapcsán utaltam, hogy Soros György évi egymilliós betelepítési tervével szemben a visegrádi országok félretették vitáikat és egységesen ellenálltak, amint azt a Hét Királyság is megkísérelte Jon Snow vezetésével az északi fenyegetés hatására. Ennek kapcsán a tudósítással ellentétben nem sértettem meg senki emberi méltóságát, nem hasonlítottam a bevándorlókat zombikhoz, és nem hasonlítottam Orbán Viktort sem Jon Snow-hoz.”

Az tény, hogy volt a fórumon más médium is, például az állami MTI, de az ő híradásukban az sem szerepel, hogy Szájer mit mondott például Navracsics Tiborról. Az idézett mondat pedig pőrén, önmagában hangzott el, sem Jon Snow, sem Orbán Viktor nem kísérte azt, végképp nem Soros György és a visegrádi országok.

Bizonyítékom nincs, hangfelvételt nem készítettem, ahogy egy fórumról sem, laptopra jegyzeteltem, de nem ferdítettem el Szájer szavait. A tudósításban nem említettem, mert akkor nem hittem, hogy jelentősége van, de Szájer még annyit mondott a Trónok harca idézet előtt: most „elveszem Kövér Laci barátom” kenyerét, ő szokott az amerikai sorozattal példálózni.

Szájer azt írja, hogy „amikor önök hazug, a valóságban el nem hangzott állításokat tulajdonítanak nekem, tettestársak lesznek abban a világban nemrégiben elharapózott, demokrácia és nyilvánosság-ellenes jelenségben, amely politikai motivációból hamis hírekkel igyekszik félrevezetni az embereket”. Ez azért furcsa, mert ő volt az, aki szintén egy nézői kérdésre válaszolva nem cáfolt egy bizonyított álhírt. Egy néző megkérdezte tőle, mi a véleménye arról, hogy az osztrák választásokon győztes Sebastian Kurz betilthatja Soros György szervezetét Ausztriában. “Nem hallottam erről, de ha ez így van, annak nagyon örülök.” A hírről később azonban kiderült, hamis, szóval inkább csak híresztelés ez.

Elhiszem, amikor Szájer azt írja, „álljunk a bevándorlás nagy európai vitájának bármelyik oldalán is, abban mindenki egyetért, hogy az emberiesség, a tisztelet kultúrájának fenntartása alapvető elv, mikor embertársainkról beszélünk. Minden embert megillet az emberi méltóság”. Ugyanakkor azt is tudom, hogy vannak véletlen, később megbánt elszólások.

Mindenesetre ha én értettem félre Szájer szavait, és ő nem a menekültekre, hanem Soros évi egymilliós betelepítési tervére értette a Holtak seregét, akkor az csak azért történhetett, mert az végtelenül félreérthető volt. Egy biztos, a történetnek nincs köze az EP-képviselő által emlegetett hazugsághoz és hamis hírekhez.